Nacionalnim programom predviđena je uspostava središnjeg skladišta institucionalnog RAO-a i iskorištenih izvora te dugoročno skladište radioaktivnog otpada iz NE Krško. Odlagalište se planira na Trgovskoj gori, ali tek nakon 2050. godine, sukladno Programu prostornog uređenja („Narodne novine“ br. 50/99). Za uspostavu odlagališta bit će potrebno provesti istraživačke radove, procjenu utjecaja na okoliš i zdravlje ljudi, te procjene rizika kao preduvjete za dobivanje dozvola za gradnju i rad. Treba ukazati da ne postoji „automatizam“ kojim bi se skladište „pretvorilo“ u odlagalište, jer se radi o fizički različitim objektima s različitim sigurnosnim i ostalim zahtjevima, te je za svako potreban postupak procjene utjecaja na okoliš i sigurnosne analize s odgovarajućim istraživanjima na lokaciji.